Beweerde reeksmisdadiger weer agter traliesDié wapen is in die verdagte se besit gevind. (Foto: Polisie) ŉ 40-jarige voortvlugtige wat aanvanklik in hegtenis geneem is vir 19 ernstige en geweldsmisdade en toe uit aanhouding ontsnap het, is weer agter tralies. Hy word verbind met ŉ reeks huisrooftogte, diefstal uit motors, ontvoerings, poging tot verkragting en verkragting. Dié gesoekte verdagte is Sondag tydens ŉ taktiese operasie in ŉ nedersetting buite Thohoyandou in Limpopo in hegtenis geneem. Dit volg nadat lede van die gemeenskap die polisie in kennis gestel het dat die verdagte ŉ ongelisensieerde vuurwapen in sy besit het. “Toe lede van die polisie se taktiese reaksiespan, speurders van Thohoyandou en lede van die polisie se eenheid vir openbare orde hom konfronteer, het hy geweier om bes te gee en glo op die polisie begin skiet,” sê Motlafela Mojapelo, polisiewoordvoerder van Limpopo. Polisielede het teruggeskiet en die verdagte in die proses gewond. Hy is beseer en na ŉ nabygeleë hospitaal geneem vir mediese behandeling. “ŉ Polisieondersoek het bevestig dat die verdagte ontsnap het uit aanhouding in die Arconhoek-polisiestasie in Mpumalanga in 2016,” sê Mojapelo. Die verdagte sal binnekort in die plaaslike landdroshof verskyn. Die polisieondersoek duur voort.